Jo Black se operasie 'n sukses | Netwerk24
Jo Black se operasie 'n sukses
Deur Ischke De Jager 09 September 2018 18:10
Die dringende operasie wat die sanger Jo Black Sondag ondergaan het, was suksesvol.
Die sanger se bestuurspan het dié aankondiging Sondagmiddag laat op Flagship Productions se Facebook-blad gemaak.
Luidens die inskrywing sal Black die volgende paar weke buite aksie wees om te herstel.
Sy aanhangers is bedank vir elke gebed, hul belangstelling en ondersteuning gedurende hierdie tyd.
Die sanger sou aanvanklik eers oor twee weke geopereer word, maar sy toestand het só verswak dat die operasie vervroeg is.
Twee van sy nekwerwels het gedisintegreer en druk op 'n senuwee geplaas. Dit het geweldige pyn en swakheid in sy linkerarm veroorsaak.
Update: @JoBlack_BTG operation pic.twitter.com/0SmYlUF5NW
— Flagship Productions (@FlagshipProd) September 9, 2018
— Flagship Productions (@FlagshipProd) September 7, 2018
Sy bestuurspan het Vrydag op Facebook gesê spesialiste is bekommerd dat die geringste stamp tot permanente verlamming kan lei, daarom moet hy so gou moontlik geopereer word.
Black het dieselfde dag op dié sosialemedia-platform sy aanhangers verskoning gevra dat hy sy vertonings moes kanselleer.
"Op aandrang van my dokter kan ek die operasie nie langer uitstel nie. Ek moet so gou as moontlik geopereer word. My toestand het in die laaste twee weke so verswak dat dit amper onmoontlik word om op die verhoog te staan. Ek vra weer eens om verskoning aan elkeen wat na een van my shows toe wou kom, as ek dit anders kon hê, sou ek," het hy geskryf.
"Baie dankie vir al die gebede, ondersteuning en elke persoon wat saam vertrou dat dié net nog 'n getuienis in wording is. Sien julle binnekort."